Document ID: 32007R0119

KOMISSION ASETUS (EY) N:o 119/2007,
annettu 8 päivänä helmikuuta 2007,
sokerialan yhteisen markkinajärjestelyn uudistukseen liittyvistä siirtymätoimenpiteistä annetun asetuksen (EY) N:o 493/2006 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 20 päivänä helmikuuta 2006 annetun neuvoston asetuksen (EY) N:o 318/2006 (1) ja erityisesti sen 44 artiklan a alakohdan,
sekä katsoo seuraavaa:
(1)
Komission asetuksessa (EY) N:o 493/2006 (2) säädetään eräistä erityisistä siirtymätoimenpiteistä, joita sovelletaan sokerialan yhteisen markkinajärjestelyn uudistuksen jälkeisenä ensimmäisenä markkinointivuonna 2006/2007.
(2)
Markkinointivuoden 2006/2007 tilanne yhteisön markkinoilla on epätasapainossa kiintiöön kuuluvan ja kiintiön ulkopuolisen sokerin markkinoiden välillä. Kiintiösokerin ylijäämä uhkaa kasvaa, mutta kemianteollisuuden käyttöön tarkoitetun kiintiön ulkopuolisen sokerin määrä saattaa osoittautua riittämättömäksi markkinointivuoden 2006/2007 jälkipuoliskolla, kun otetaan huomioon tuotetut määrät, varastot ja bioetanolin valmistamiseksi tarvittavan raaka-aineen kysynnän kasvu.
(3)
Sen vuoksi on syytä säätää erityisiä, markkinointivuoteen 2006/2007 rajoittuvia siirtymätoimenpiteitä, jotta voidaan palauttaa kiintiösokerin ja kiintiön ulkopuolisen sokerin markkinoiden välinen tasapaino ja helpottaa kemian- ja lääketeollisuuden siirtymistä markkinointivuonna 2005/2006 voimassa olleesta kiintiössä tuotetun sokerin vanhasta hankintajärjestelmästä uuteen, asetuksella (EY) N:o 318/2006 vahvistettuun, kiintiön ulkopuolella tuotetun sokerin hankintajärjestelmään. Alan uudistus toteutui täysin vasta kesäkuun 2006 lopussa, mikä aiheutti epävarmuutta alalla ja hankaloitti huomattavasti markkinointivuoden 2006/2007 toimitussopimusten tekemistä. Tämäntyyppinen sopimus on käytännössä tehtävä jo ennen juurikkaan kylvöä eli ennen edellistä maaliskuuta. Tässä asetuksessa säädetyillä toimenpiteillä olisi lisättävä kiintiön ulkopuolisen sokerin tuotannon hallinnon joustoa ja varmistettava sokeritoimitukset kemianteollisuudelle maailmanmarkkinahintoja vastaavin hintaedellytyksin. Valmistajan olisi voitava korvata teollisuussokerin määrät kiintiössä tuotetulla sokerilla. Kyseinen mahdollisuus olisi kuitenkin sallittava vain, jos toimitetuille määrille ja teollisuuden tosiasiallisesti käyttämille määrille tehtävät lisätarkastukset suoritetaan moitteettomasti. Päätös kyseisen mahdollisuuden sallimisesta olisi sen vuoksi jätettävä jäsenvaltioiden toimivaltaisten viranomaisten harkintaan.
(4)
Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla 29 päivänä kesäkuuta 2006 annetussa komission asetuksessa (EY) N:o 927/2006 (3) vahvistettuja teollisuussokerin toimitusta ja käyttöä koskevia säännöksiä olisi sovellettava tässä asetuksessa vahvistettujen siirtymätoimenpiteiden mukaisesti toimitettuihin määriin.
(5)
Sen vuoksi asetusta (EY) N:o 493/2006 olisi muutettava.
(6)
Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetukseen (EY) N:o 493/2006 3 a artikla seuraavasti:
”3 a artikla
Kiintiösokerin käyttö
1. Jäsenvaltioiden toimivaltaiset viranomaiset voivat sallia valmistajan pyynnöstä komission asetuksen (EY) N:o 967/2006 (4) 6 artiklassa tarkoitettujen sopimusten mukaisten, syyskuun 30 päivään 2007 asti toteutettavien teollisuussokerin toimitusten osalta, että kiintiön ulkopuolella tuotetun teollisuussokerin sijasta toimitetaan valmistajan kiintiössä tuottama sokerimäärä, tämän asetuksen 3 artiklan mukaisesti poistettu sokeri mukaan lukien.
2. Edellä 1 kohdan mukaisesti toimitetut sokerimäärät kirjataan jalostajalle markkinointivuonna 2007/2008 asetuksen (EY) N:o 967/2006 4 artiklan 1 kohdan toisen alakohdan a alakohdan mukaisesti toimitetuksi teollisuuden raaka-aineeksi.
3. Asetuksen (EY) N:o 967/2006 8 ja 10 artiklassa säädetyissä tiedonannoissa on ilmoitettava erikseen tämän artiklan 1 kohdan mukaisesti toimitettu määrä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä helmikuuta 2007.

Labels: 17
6